ROZHODNUTIE KOMISIE
z 31. januára 2007,
ktorým sa mení a dopĺňa rozhodnutie 2006/415/ES o určitých ochranných opatreniach v súvislosti s vysokopatogénnou vtáčou chrípkou podtypu H5N1 u hydiny v Maďarsku
[oznámené pod číslom K(2007) 325]
(Text s významom pre EHP)
(2007/79/ES)
KOMISIA EURÓPSKYCH SPOLOČENSTIEV,
so zreteľom na smernicu Rady 89/662/EHS z 11. decembra 1989 o veterinárnych kontrolách v obchode vnútri Spoločenstva s cieľom dobudovania vnútorného trhu (1), a najmä na jej článok 9 ods. 4,
so zreteľom na smernicu Rady 90/425/EHS z 26. júna 1990 týkajúcu sa veterinárnych a zootechnických kontrol uplatňovaných v obchode vnútri Spoločenstva s určitými živými zvieratami a výrobkami s ohľadom na vytvorenie vnútorného trhu (2), a najmä na jej článok 10 ods. 4,
so zreteľom na smernicu Rady 2005/94/ES z 20. decembra 2005 o opatreniach Spoločenstva na kontrolu vtáčej chrípky a o zrušení smernice 92/40/EHS (3), a najmä na jej článok 66 ods. 2,
keďže:
(1)
Smernicou 2005/94/ES sa ustanovujú opatrenia na kontrolu vtáčej chrípky a od 1. júla 2007 sa ruší smernica Rady 92/40/EHS z 19. mája 1992, ktorou sa zavádzajú opatrenia Spoločenstva na kontrolu moru hydiny (4).
(2)
Keďže posledný dátum na transpozíciu smernice 2005/94/ES do vnútroštátnych právnych predpisov je 1. júl 2007, rozhodnutie Komisie 2006/415/ES zo 14. júna 2006 o určitých ochranných opatreniach v súvislosti s vysokopatogénnou vtáčou chrípkou podtypu H5N1 u hydiny v Spoločenstve a ktorým sa zrušuje rozhodnutie 2006/135/ES (5), a rozhodnutie Komisie 2006/416/ES zo 14. júna 2006 týkajúce sa určitých prechodných opatrení v súvislosti s vysokopatogénnou vtáčou chrípkou u hydiny a iného vtáctva žijúceho v zajatí v Spoločenstve (6) sa prijali, kým sa netransponuje uvedená smernica. Tieto rozhodnutia sa majú uplatňovať do 30. júna 2007.
(3)
Rozhodnutím 2006/415/ES sa ustanovujú určité ochranné opatrenia, ktoré sa majú uplatňovať v prípade výskytu vysokopatogénnej vtáčej chrípky u hydiny na území členského štátu, spôsobenej vysokopatogénnym vírusom A podtypu H5 s cieľom zabrániť rozšíreniu vtáčej chrípky do oblastí Spoločenstva bez výskytu tejto choroby prostredníctvom pohybu vtákov, ako aj produktov z nich.
(4)
Maďarsko oznámilo Komisii výskyt H5N1 u hydiny na svojom území a prijalo primerané opatrenia, ako je ustanovené v rozhodnutí 2006/415/ES, vrátane zriadenia oblastí A a B, ako je ustanovené v článku 4 uvedeného rozhodnutia.
(5)
Komisia preskúmala tieto opatrenia v spolupráci s Maďarskom a považuje skutočnosť, že hranice oblastí A a B zriadených príslušnými úradmi v danom členskom štáte sú v dostatočnej vzdialenosti od skutočného miesta výskytu, za uspokojivú. Preto možno potvrdiť oblasti A a B v Maďarsku a pevne stanoviť trvanie uvedenej regionalizácie.
(6)
Rozhodnutie 2006/415/ES by sa preto malo zodpovedajúcim spôsobom zmeniť a doplniť.
(7)
Opatrenia stanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO ROZHODNUTIE:
Článok 1
Príloha k rozhodnutiu 2006/415/ES sa nahrádza textom uvedeným v prílohe k tomuto rozhodnutiu.
Článok 2
Toto rozhodnutie je určené členským štátom.
V Bruseli 31. januára 2007